
Személyazonosság-váltás és titokmechanizmus Marco Denevi Ceremonia Secreta című művében

Marco Denevi kisregényének címe, Titkos szertartás, magában hordoz két a mű értelmezéséhez elengedhetetlen fontosságú szempontot. A „szertartás” szó Leonides Arrufat személyazonosság-váltására utal, mely Ceciliával való találkozásától fogva következik be. Ugyanakkor a „titok” szó a két nő közötti kapcsolatot az emberi értelmet meghaladó történésként mutatja be, egyúttal pedig egy olyan eseményként, mely a mű során a transzcendentálisra mutató motívumokkal és a szereplők belső feltámadásával áll kapcsolatban. Így tehát a két főmotívum arra szolgál, hogy bemutassa a Leonides és Cecilia között kialakult kapcsolatnak és annak következményeinek komplexitását, mely egyben a mű tartalmi magját képezi. Ez a megállapítás eltér azon korábbi értelmezésektől, melyek szerint a címben is megjelenő szertartásmotívum a Belenára lesújtó isteni büntetés kibontakozására utal, melyet Leonides mint az isteni akarat közvetítője hajt végre. (Gotschlich [2008]). A szertartásmotívum és a titokmechanizmus közös szerepe egy anyai kapcsolat és egy visszafordíthatatlan érzelmi folyamat árnyalt bemutatása, melynek következménye a teljes átváltozás, mely elkerülhetetlenné teszi Leonides bűntettét, akinek látásmódja véglegesen eltorzul Ceciliával való kapcsolatának tragikus végkifejlete révén. Azonban ez a gyilkosság nem a két nő között kialakult kapcsolat oka és célja, ahogy azt Gotschlich értelmezésében olvashatjuk, sokkal inkább egy logikus következménye a regényben elénk tárt “szédületes gépezetnek”.



